32001D0748
L 280/5
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 16 октомври 2001 година
относно подписването от името на Европейската общност на Протокол срещу незаконното производство и трафика с огнестрелни оръжия, техните части и компоненти и боеприпаси към Конвенцията на Организацията на обединените нации срещу транснационалната организирана престъпност
(2001/748/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално членове 95 и 133 от него, възприемани заедно с член 300, параграф 2, първа точка от него,
като взе предвид предложението на Комисията,
като има предвид, че:
(1)
Елементите на Протокола срещу незаконното производство и трафика с огнестрелни оръжия, техните части и компоненти и боеприпаси, които попадат в обхвата на компетентността на Общността, бяха договорени от Комисията с одобрението на Съвета от името на Общността.
(2)
Съветът указа на Комисията да преговаря за присъединяването на Общността към това международно споразумение.
(3)
Преговорите бяха успешно приключени и документът в резултат на преговорите ще бъде отворен за подписване от държавите и от регионалните организации за икономическа интеграция, в рамките на тяхната компетентност.
(4)
Държавите-членки са заявили, че ще подпишат документа, колкото е възможно по-скоро и че Европейската общност също ще може да го подпише,
РЕШИ:
Член единствен
1. Председателят на Съвета се упълномощава да определи лицата, които са оправомощени от името на Общността да подпишат Протокола срещу незаконното производство и трафика с огнестрелни оръжия, техните части и компоненти и боеприпаси към Конвенцията на Организацията на обединените нации срещу транснационалната организирана престъпност.
2. Текстът на Протокола, който беше приет с Резолюция № 55/255 от 8 юни 2001 г. от Общото събрание на Обединените нации, ще се публикува в Официален вестник на Европейските общности след подписването му от Общността.
Съставено в Люксембург на 16 октомври 2001 година.